QORAQALPOG‘ISTON RESPUBLIKASI ADLIYA VAZIRLIGI, VILOYATLAR VA TOShKENT ShAHAR ADLIYA BOShQARMALARI HUZURIDAGI MALAKA KOMISSIYALARI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasining “Adliya organlari va muassasalari faoliyati takomillashtirilishi munosabati bilan O‘zbekiston Respublikasining ayrim qonun hujjatlariga o‘zgartish va qo‘shimchalar kiritish to‘g‘risida”gi Qonuni (O‘zbekiston Respublikasi qonun hujjatlari to‘plami, 2010-y., 37-son, 313-modda) va O‘zbekiston Respublikasi Prezidentining 2018-yil 13-apreldagi PQ-3666-son “O‘zbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar to‘g‘risida”gi qaroriga muvofiq buyuraman:
 1. Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari huzuridagi malaka komissiyalari to‘g‘risidagi nizom ilovaga muvofiq tasdiqlansin.
 2. O‘zbekiston Respublikasi Adliya vazirligi Hay’atining 2006-yil 8-noyabrdagi 27-son “Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari qoshidagi notariat bo‘yicha malaka komissiyalari to‘g‘risidagi nizomni tasdiqlash haqida”gi qarori Adliya vazirligi Hay’atining 2010-yil 28-oktabrdagi 26/10-son qarori bilan o‘z kuchini yo‘qotganligi ma’lumot uchun qabul qilinsin.
 3. Mazkur buyruq davlat ro‘yxatidan o‘tkazilsin va Idoraviy me’yoriy hujjatlarni davlat ro‘yxatidan o‘tkazish boshqarmasi (B. Boliyev) O‘zbekiston Respublikasi vazirliklari, davlat qo‘mitalari va idoralari normativ-huquqiy hujjatlarining davlat reyestriga tegishli yozuv kiritsin.
 4. Qonun hujjatlarini turkumlash va huquqiy axborot boshqarmasi (S. Nuriyev) va Notariat, FHDY va advokatura boshqarmasi (D. Yakubova) ushbu normativ-huquqiy hujjatni o‘n kun muddat ichida barcha manfaatdor shaxslarga yetkazilishi va “O‘zbekiston Respublikasi qonun hujjatlari to‘plami” — “Sobraniye zakonodatelstva Respubliki Uzbekistan”da nashr etilishini ta’minlasin.
 5. Mazkur buyruq davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 6. Mazkur buyruq ijrosini nazorat qilish vazir o‘rinbosari E. Kanyazov zimmasiga yuklansin.
 Mazkur Nizom O‘zbekiston Respublikasi “Notariat to‘g‘risida”gi Qonunining (O‘zbekiston Respublikasi Oliy Majlisining Axborotnomasi, 1997-y., 2-son, 42-modda) 31-moddasiga muvofiq, Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari huzuridagi malaka komissiyalari (bundan keyingi o‘rinlarda malaka komissiyasi deb yuritiladi) faoliyatini tashkil etish tartibini belgilaydi.
 1. Malaka komissiyalari: 
 notarial idorada kamida bir yil stajirovka o‘tagan; 
 sudyalik lavozimida kamida besh yil ishlagan; 
 notarius yordamchisi lavozimida kamida uch yil ishlagan; 
 adliya organlarining notarial faoliyatga rahbarlik qilish va ushbu faoliyatni nazorat qilish bilan bog‘liq lavozimlarida kamida uch yil ishlagan; 
 malaka imtihonini topshirgan, lekin notarius lavozimida uch yil mobaynida ishlamagan shaxslardan (talabgorlardan) malaka imtihonini qabul qiladilar.
 2. Malaka komissiyalari o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga hamda boshqa qonun hujjatlariga, shuningdek mazkur Nizomga amal qiladi.
 3. Malaka komissiyalari o‘z vakolatlari doirasida qarorlar qabul qiladi. Davlat organlari va boshqa manfaatdor shaxslarning malaka komissiyalari faoliyatiga aralashishiga yo‘l qo‘yilmaydi.
 4. Malaka komissiyalarining moddiy-texnika va moliyaviy ta’minoti Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari (bundan keyingi o‘rinlarda adliya boshqarmasi deb yuritiladi) tomonidan amalga oshiriladi.
 5. Malaka komissiyasi tarkibi uch yil muddatga tasdiqlanadi.
 Malaka komissiyalari adliya boshqarmalari rahbarlarining buyruqlari bilan tajribali notariuslar va adliya organlarining boshqa xodimlari orasidan teng miqdorda, 7 yoki 9 kishidan iborat tarkibda tuziladi.
 Malaka komissiyasi majlislarining xolisligi va odilligini ta’minlash maqsadida, zaruratga qarab, ularda O‘zbekiston Respublikasi Adliya vazirligi Huquqiy xizmat ko‘rsatishni davlat tomonidan tartibga solish boshqarmasi xodimlari ovoz berish huquqisiz ishtirok etishi mumkin.
 6. Adliya boshqarmasi rahbarining o‘rinbosarlaridan biri malaka komissiyasi raisi hisoblanadi. Malaka komissiyasi raisi vaqtincha bo‘lmaganda (xizmat safari, mehnat ta’tili, kasallik va h. k.) adliya boshqarmasining rahbari yoki uning boshqa o‘rinbosari rais etib tayinlanadi. Malaka komissiyasi raisi o‘rinbosari komissiya tarkibidan tayinlanadi.
 7. Bir shaxs bir vaqtning o‘zida malaka komissiyasi va O‘zbekiston Respublikasi Adliya vazirligi huzuridagi Oliy malaka komissiyasining (bundan keyingi o‘rinlarda Oliy malaka komissiyasi deb yuritiladi) a’zosi bo‘lishi mumkin emas.
 8. Malaka komissiyasi a’zosi bo‘lgan adliya boshqarmasining notariat bo‘yicha mutaxassis xodimlaridan biri malaka komissiyasining mas’ul kotibi etib tayinlanadi.
 9. Malaka komissiyasining majlislari zaruratga qarab o‘tkaziladi.
 Malaka komissiyasining raisi majlis o‘tkazilishidan kamida yetti kun oldin majlisning sanasi, vaqti va joyini belgilaydi va bu haqda talabgorlar haqidagi ma’lumotlarni taqdim etgan holda O‘zbekiston Respublikasi Adliya vazirligi Huquqiy xizmat ko‘rsatishni davlat tomonidan tartibga solish boshqarmasini xabardor qiladi.
 Malaka komissiyasining majlisi, agar unda malaka komissiyasi a’zolarining kamida uchdan ikki qismi qatnashsa, vakolatli (kvorumga ega) hisoblanadi.
 10. Malaka komissiyasining qarori ochiq ovoz berish yo‘li bilan majlisda qatnashgan komissiya a’zolarining ko‘pchilik ovozi bilan qabul qilinadi. Ovozlar teng bo‘lganda, komissiya raisining ovozi hal qiluvchi hisoblanadi.
 11. Malaka komissiyasining majlisi bayonnoma bilan rasmiylashtiriladi. Bayonnoma komissiya a’zolari tomonidan imzolanadi va muhr bilan tasdiqlanadi.
 Malaka komissiyasining qaroridan norozi bo‘lgan malaka komissiyasining a’zosi komissiya majlisining bayonnomasiga o‘zining fikr-mulohazalarini yozma shaklda bayon etishga haqli.
 12. Bayonnomada:
 majlis o‘tkaziladigan sana va joy, uning boshlanish va yakunlanish vaqti;
 majlisda qatnashgan komissiya a’zolarining ro‘yxati;
 majlisda O‘zbekiston Respublikasi Adliya vazirligi Huquqiy xizmat ko‘rsatishni davlat tomonidan tartibga solish boshqarmasi xodimi qatnashganda, uning familiyasi, ismi, otasining ismi va lavozimi;
 majlisda hozir bo‘lgan va hozir bo‘lmagan talabgorlar ro‘yxati;
 har bir talabgor tomonidan olingan bilet raqami va undagi savollar mazmuni;
 talabgor tomonidan biletdagi savollarga javob bergan yoki javob bera olmaganligi to‘g‘risidagi ma’lumotlar;
 ayrim javoblarni aniqlashtirish maqsadida komissiya a’zolari tomonidan berilgan savollar va talabgorning unga bergan javoblari mazmuni;
 talabgor tomonidan malaka imtihonini topshirish natijalari bo‘yicha ovoz berish yakunlari;
 qabul qilingan qarorlar;
 komissiya qarorlari ustidan shikoyat qilish tartibi;
 malaka imtihonini qabul qilish (stajirovka o‘tagan talabgorning hisobotini eshitish) jarayoniga taalluqli bo‘lgan boshqa ma’lumotlar aks ettiriladi.
 13. Malaka komissiyasi majlisining bayonnomasidan ko‘chirmalar qaror qabul qilingan kundan boshlab uch kundan kechiktirmay manfaatdor shaxslarga yuboriladi yoki tilxat olingan holda topshiriladi. Malaka komissiyasi majlisining bayonnomasidan ko‘chirmalar adliya boshqarmasining muhri bilan tasdiqlanadi.
 Malaka komissiyasi majlisi bayonnomasidan ko‘chirmalarda majlis o‘tkazilgan sana va joy to‘g‘risidagi ma’lumotlar, qabul qilingan qaror va ushbu qaror ustidan shikoyat qilish tartibi bayon etiladi.
 14. Malaka komissiyasi quyidagi huquqlarga ega:
 talabgorlarning murojaatlarini ko‘rib chiqishda zaruratga qarab, manfaatdor shaxslar va tegishli tashkilotlardan adliya boshqarmasi orqali qo‘shimcha hujjatlarni so‘rab olish;
 mazkur Nizomning 33-bandi talablari buzilganda, talabgorni malaka imtihoni o‘tkazilayotgan xonadan chiqarib yuborish.
 15. Malaka komissiyasi:
 malaka imtihonlarini xolisona o‘tkazishga;
 Oliy malaka komissiyasining qarorlarini bajarishga majburdir.
 16. Qonun hujjatlariga muvofiq malaka komissiyasi boshqa huquq va majburiyatlarga ega bo‘lishi mumkin.
 17. Stajirovkani o‘tagan talabgor malaka imtihonini topshirgunga qadar Notarius stajorining faoliyatini tashkil etish tartibi to‘g‘risidagi nizomga (ro‘yxat raqami 2149, 2010-yil 20-oktabr) muvofiq stajirovka natijalari bo‘yicha malaka komissiyasiga hisobot beradi.
 18. Hisobot eshitilgandan keyin malaka komissiyasi stajirovka o‘tagan talabgorning hisobotini ma’lumot uchun qabul qiladi.
 19. Malaka komissiyasi stajirovkani o‘tagan talabgorning hisobotini eshitish davomida Notarius stajorining faoliyatini tashkil etish tartibi to‘g‘risidagi nizom (ro‘yxat raqami 2149, 2010-yil 20-oktabr) talablari buzilganlik holatini aniqlasa, bu to‘g‘risida komissiya majlisining bayonnomasida qayd etib o‘tadi. Malaka komissiyasi raisi ushbu holat yuzasidan tegishli choralar ko‘rish, shu jumladan aybdor shaxslarni qonun hujjatlariga muvofiq tegishli javobgarlikka tortish to‘g‘risida adliya boshqarmasi rahbariga taklif kiritadi.
 20. Stajirovka natijalari bo‘yicha hisoboti eshitilgan talabgordan malaka komissiyasining aynan shu majlisida malaka imtihoni qabul qilinadi.
 21. Talabgor malaka imtihonini topshirish uchun adliya boshqarmasiga quyidagi hujjatlarni taqdim etadi:
 malaka imtihonini topshirish to‘g‘risidagi ariza;
 belgilangan shaklda to‘ldirilgan shaxsiy varaqa;
 pasport nusxasi;
 oliy yuridik ma’lumot to‘g‘risidagi diplom (nusxasi olinib, asli qaytariladi);
 mehnat daftarchasi (nusxasi olinib, asli qaytariladi) yoki ish joyida tasdiqlangan nusxasi;
 stajirovka o‘tash natijasi to‘g‘risida talabgorning hisoboti, stajirovka rahbari tomonidan berilgan tavsifnoma va xulosa;
 Mazkur Nizom 1-bandining uchinchi — oltinchi xatboshilarida nazarda tutilgan shaxslardan (talabgorlardan) mazkur bandning yettinchi xatboshisida nazarda tutilgan hujjatlar talab etilmaydi.
 22. Hujjatlarni qabul qilish, ro‘yxatga olish, ularni tayyorlash va yig‘ish mas’ul kotib tomonidan amalga oshiriladi.
 23. Malaka komissiyasiga taqdim etilgan hujjatlar mas’ul kotib tomonidan hujjatlar ro‘yxatini tuzgan holda qabul qilib olinadi.
 24. Malaka imtihonini qabul qilish uchun materiallarni tayyorlab bo‘lganidan keyin mas’ul kotib ularni malaka komissiyasining raisiga masalani komissiya majlisining kun tartibiga kiritish uchun taqdim etadi.
 25. Hujjatlar quyidagi hollarda talabgorga qaytarib beriladi:
 talabgor malaka imtihonini topshira olmagan kundan e’tiboran olti oy o‘tmasdan takroran malaka imtihonini topshirish uchun murojaat qilsa;
 mazkur Nizomning 21-bandida nazarda tutilgan hujjatlar to‘liq topshirilmagan bo‘lsa;
 talabgor taqdim etgan hujjatlarda noto‘g‘ri yoki buzib ko‘rsatilgan ma’lumotlar mavjud bo‘lsa;
 talabgor belgilangan tartibda muomalaga layoqatsiz yoki muomala layoqati cheklangan deb topilgan, qasddan sodir etgan jinoyati uchun sudlanganlik holati tugallanmagan yoki sudlanganligi olib tashlanmagan, shuningdek, o‘z kasbiy faoliyatiga mos kelmaydigan qilmishlar sodir etganligi uchun notarius, advokat, tergovchi, prokuror, sudya yoki huquqni muhofaza qiluvchi organlarning boshqa xodimi sifatidagi vakolati belgilangan tartibda tugatilgan shaxs bo‘lsa;
 agar talabgor o‘z hujjatlarini qaytarib berish to‘g‘risida ariza bilan murojaat etsa.
 26. Mazkur Nizomning 25-bandida nazarda tutilgan holatlar mavjud bo‘lsa, asoslantirilgan sabablari ko‘rsatilgan holda taqdim etilgan hujjatlar talabgorga qaytarib beriladi. Hujjatlarni qaytarib berishning sabablari bartaraf etilsa, hujjatlar takroran taqdim etilishi mumkin.
 27. Malaka imtihoni talabgorlardan zarur hujjatlar qabul qilib olingan kundan e’tiboran bir oy muddat ichida o‘tkaziladi. Bunda hujjatlar adliya boshqarmasining devonxonasida ro‘yxatdan o‘tkazilishi lozim.
 Talabgor malaka komissiyasi majlisining o‘tkazilishidan kamida besh kun oldin majlis o‘tkaziladigan sana, vaqt va joy to‘g‘risida xabardor qilinadi.
 28. Talabgor malaka komissiyasining majlisiga uzrli sabablarga ko‘ra (kasallik, homiladorlik va tug‘ish ta’tillari, bola parvarishlash ta’tillari, harbiy yig‘inlarga chaqirilganlik va shu kabi holatlarda) kela olmasa, malaka komissiyasi talabgor malaka imtihonini komissiyaning keyingi majlisida topshirishi to‘g‘risida qaror qabul qiladi. Majlis o‘tkaziladigan sana, vaqt va joy haqida qo‘shimcha ravishda ma’lum qilinadi.
 Talabgor malaka komissiyasining majlisida uzrli sabablarsiz hozir bo‘lmasa, u tomonidan taqdim etilgan hujjatlar adliya boshqarmasida ko‘pi bilan bir oy muddat saqlanadi. Ushbu muddat o‘tgandan keyin mas’ul kotib ko‘rsatilgan hujjatlarni talabgorga qaytarib beradi.
 29. Malaka imtihoni barcha talabgorlar uchun bitta xonada, og‘zaki va yozma shakllarda o‘tkaziladi.
 Malaka imtihoni o‘tkazilayotgan xonada begona shaxslarning bo‘lishiga yo‘l qo‘yilmaydi.
 30. Talabgorlarga imtihon varaqlari beriladi, ularning har biri adliya boshqarmasi rahbarining imzosi va muhri bilan tasdiqlanadi.
 31. Talabgorning imtihon biletidagi savollarga javoblar tayyorlashi uchun sakson daqiqa vaqt beriladi.
 32. Malaka imtihoni adliya boshqarmasi tomonidan tasdiqlangan ro‘yxatdagi savollardan tuzilgan imtihon biletlari asosida o‘tkaziladi.
 33. Imtihon biletidagi savollarga javoblar tayyorlashda talabgorga:
 boshqa talabgorlar bilan suhbatlashish;
 uyali telefon va boshqa aloqa hamda telekommunikatsiya vositalari, kitob va shpargalkalardan foydalanish;
 
 imtihon biletini topshirmasdan oldin, xonadan chiqish taqiqlanadi.
 Talabgorning mazkur qoidaga amal qilmasligi uni malaka imtihoni topshirishdan chetlashtirish uchun asos bo‘ladi. Ushbu holat komissiya majlisining bayonnomasida aks ettiriladi.
 34. Talabgor o‘zining imtihon biletidagi savollarga og‘zaki javob beradi. Malaka komissiyasining a’zolari ayrim javoblarni aniqlashtirish maqsadida talabgorga savollar berishi mumkin.
 35. Savollarga javob berib bo‘lgan talabgorga o‘z imtihon varaqasini topshirgandan so‘ng xonadan chiqishga ruxsat beriladi.
 36. Imtihon varag‘i malaka komissiyasi majlisining bayonnomasiga ilova qilinadi.
 37. Malaka imtihonini topshirish natijalari bo‘yicha malaka komissiyasi quyidagi qarorlardan birini qabul qiladi:
 talabgorni malaka imtihonini topshirgan deb topish to‘g‘risida;
 talabgorni malaka imtihonini topshira olmagan deb topish to‘g‘risida.
 38. Talabgor tomonidan malaka imtihonini topshirish uchun taqdim etilgan hujjatlar malaka komissiyasi tomonidan qaror qabul qilgan kundan boshlab uch yil davomida adliya boshqarmasi arxivida saqlanadi.
 39. Malaka komissiyasining qarori ustidan apellatsiya malaka komissiyasining qarori manfaatdor shaxsga topshirilgan kundan e’tiboran bir oylik muddat ichida Oliy malaka komissiyasiga beriladi.
 40. Apellatsiya Oliy malaka komissiyasiga bevosita yoki adliya boshqarmasi orqali yuboriladi.
 Apellatsiya adliya boshqarmasi orqali berilganda, adliya boshqarmasi uch kunlik muddat ichida apellatsiyani u bilan bog‘liq barcha hujjatlarni ilova qilgan holda Oliy malaka komissiyasiga yuboradi.
 41. Malaka komissiyasi qarorlari ustidan qonun hujjatlarida belgilangan tartibda sudga shikoyat qilinishi mumkin.
 42. Mazkur Nizomning buzilishida aybdor shaxslar qonun hujjatlariga muvofiq javobgarlikka tortiladi.